**Ristomatti Ratia** (s. 23. toukokuuta 1941 Helsinki) on suomalainen muotoilija ja Marimekon perustajien Armi ja Viljo Ratian poika. Hänestä tuli kuuluisa ensin "marikassien" suunnittelijana, mutta hän on suunnitellut myös muun muassa huonekaluja, lakanoita, koruja, kattiloita, ruumisarkkuja ja talomalliston.

Elämäkerta
----------

Vuosina 1962–1966 Ratia opiskeli muotoilijaksi Leicester College of Art -koulussa Englannissa. Hän toimi sitten Marimekossa ja sen tytäryhtiössä Décembressä 1970-luvun lopulle saakka, jolloin siirtyi Marimekon tehtäviin Yhdysvaltoihin. Ratia tuli muotoilijana tunnetuksi muun muassa vuonna 1972 esitellyn Palaset-säilytyskalustejärjestelmänsä ansiosta. Pinottavista kuutioista muodostuva Palaset oli ensimmäisiä hyvin menestyneitä muovikalusteita Suomessa.

Kun Armi Ratian perilliset myivät Marimekon Amer-yhtymälle vuonna 1984, Ristomatti Ratia sai sopimuksen myötä viiden vuoden kilpailukiellon muotoilijana ja ryhtyi sijoittamaan varojaan muun muassa kiinteistöihin ja nykytaiteeseen. Laman alkaessa 1990 etenkin kiinteistösijoitukset menettivät ison osan arvostaan ja taidekokoelma joutui pankin haltuun. 1990-luvun alkupuolella Ratia asui joitakin vuosia Chicagossa ja muotoili tuotteita muun muassa Crate & Barrel -sisustustavarataloketjulle, kunnes muutti vaimonsa Anu Saagimin synnyinmaahan Viroon ja keskittyi Suomesta käsin operoivaan Ratia-tuotemerkkiinsä.

Vuonna 2002 Ratia julkaisi omaelämäkerran *Paha poika*, jossa hän kertoo laajasti muun muassa suhteistaan naisiin, erityisesti äitiinsä Armi Ratiaan. Vuonna 2005 hän laati kuvituksen kirjailija Marja-Leena Parkkisen kirjoittamaan henkilökuvaan *Love Armi – Armi Ratian henkilökuva* ja kuvitti vuonna 2012 myös Juha Tantun jo 1960-luvun lopussa kirjoittamaan käsikirjoitukseen perustuvan teoksen *Armi Ratian maailmassa*. 1990-luvulla Ratia suunnitteli äidilleen omistamansa korusarjan *Usko, toivo, rakkaus*, jonka valmistaja on Kultakeskus. Saurum Oy valmistaa Ristomatti Ratian ja Davide Lamparellin muotoilemaa Armi Ratia -riipusta, jossa on tekstiä Ratian äidin nuoruuden päiväkirjoista. Muurlan Lasi Oy:lle Ratia on suunnitellut äitinsä nimeä kantavan Armi-skoolin. Ristomatti Ratia kertoi syksyllä 2012 tekevänsä postikortti- ja jääkaappimagneettisarjaa, jota koristavat hänen äitinsä Armi Ratian mietelauseet. Vuonna 2011 Ratia lanseerasi ruumisarkku- ja uurnamalliston, joka pohjautuu Armi Ratian hautajaisiin.

Perhe
-----

Ristomatti Ratian vanhemmat olivat Armi ja Viljo Ratia. Hänen äitinsä oli Marimekon perustaja, ja isä Viljo opetti Kadettikoulussa Helsingin Santahaminassa.

Ristomatti Ratia avioitui 1964 Kerstin Wallinin (nykyisin Enbom) kanssa. He saivat tyttären Annan ja pojan Aleksin, joka kuoli pyöräilyonnettomuudessa 1974. Toisesta avioliitostaan Kristiinan (o.s. Kankaanpää) kanssa Ratialla on kolme lasta: Natasha, Anastasia ja Kiira. Kaikki tyttäret asuvat äitinsä tavoin Yhdysvalloissa.

Kolmannen vaimonsa, virolaisen Anu Saagimin kanssa Ratia on ollut yhdessä vuodesta 1990 lähtien ja naimisissa vuodesta 1994. Saagimilla ja Ratialla on yhteinen lapsi Robin. Anu Saagim asuu työnsä takia Robinin kanssa Tallinnassa.

Ratia jätti 12. helmikuuta 2016 pariskunnan eropaperit Helsingin käräjäoikeuteen. Erossa heidän omaisuutensa jaetaan.

Ratia on asunut vuoden 2017 lopusta alkaen Villa Ensi -palvelutalossa Helsingin Eirassa. Hänellä diagnosoitiin Alzheimerin tauti vuonna 2016.

Työ muotoilijana
----------------

Ratian ensimmäisiä muotoilutuotteita olivat *Decembre*-käsipeili, 1970 ja puuvillamarkiisista valmistettu klassikoksi muodostunut Marimekon olkalaukku *301*, 1970–1971. *Matkuri*-laukku pääsi *Forbes*-lehden valitsemana 1970-luvun 20 parhaan tuotteen joukkoon. *Decembre*-sarja jatkui salaattiottimilla 1972, ja samana vuonna Ratia suunnitteli Trestonille muovisen *Palaset*-säilytyskalustesarjan, josta tuli kansainvälinen menestys, kunnes vuoden 1973 öljykriisi moninkertaisti muovituotteiden hinnan. Vuosina 1976–1979 syntyivät *Ateljee*-lakana ja *Saaristo*-kirstu ja vuonna 1978 Yhdysvaltain lakanat. Vuodelta 1996 on *Tonttu*-kiuas. *Armi*-riipus on vuodelta 2006. Siinä on teksti "On vain yksi voima, rakkaus". Vuosilta 2006–2008 ovat *Grafico*-saappaat ja *Laine*-laukku. *Armi*-skooli on vuodelta 2009 ja *Rannan kivi* -uurna 2010–2011.

Muu julkisuus
-------------

Syksyllä 2012 Ratia kilpaili MTV3-kanavan ohjelmassa *Tanssii tähtien kanssa* partnerinaan Sanna-Maria Heikkilä.

Kirjat
------

* Ratia, Ristomatti: *Paha poika*. Helsinki: Otava, 2002. ISBN 978-951-1-18330-3.
* Parkkinen, Marja-Leena (teksti) & Ratia, Ristomatti (kuvat): *Love Armi – Armi Ratian henkilökuva*. Helsinki: Otava, 2005. ISBN 951-1-18780-5.
* Ratia, Ristomatti & Kukkapuro-Enbom, Isa (teksti) & Gröning, Janne (kuvat): *Saaressa – På holmen – On an island*. Helsinki: Tammi, 2009. ISBN 978-951-3-14812-6.
* Tanttu, Juha (teksti) & Ratia, Ristomatti (kuvat): *Armi Ratian maailmassa*. Helsinki: Tammi, 2012. ISBN 951-3-16884-0.

Lähteet
-------

1. ↑  Hovi, Sanna: Aleksi elää muistoissa.  *Ilta-Sanomat Plus*, 13.–14.8.2011, s. 24–27.
2. ↑  Nyman, Hannele & Poutasuo, Tuula: *Muovikirja, Arkitavaraa ja designesineitä*, s. 147. WSOY, 2004. ISBN 951-0-29132-3.
3. 1 2 3  Ratia, Ristomatti: *Paha poika*. Helsinki: Otava, 2002.
4. ↑  Maija Alftan: Ristomatti Ratian elämäkerta on kaunis katalogi ja värikäs juorukirja – Ratia sanoo, ettei Marimekon perintöprinssin rooli koskaan istunut hänelle  27.10.2002. Helsingin Sanomat. Viitattu 11.9.2012.
5. ↑  Kalin, Kaj: Armi Ratia ikään kuin itsenään – ja lööpeissä Uudenlaisen ulkopoliittisen yrityskulttuurin luoja olisi kiinnostanut paljon enemmän *Helsingin Sanomat*.  26.10.2005. Viitattu 11.9.2012.
6. ↑  Tapanainen, Jonna: Armi Ratia oli eksentrinen suurnainen *Me Naiset*.  29.7.2012. Viitattu 11.9.2012.
7. ↑  Armi Ratia -riipus *ratiashop.com*. Viitattu 11.9.2012.
8. ↑  Armi – Ristomatti Ratia Muurlan Lasi. Viitattu 11.9.2012.
9. 1 2  Ristomatti Ratia ja Sanna-Maria Heikkilä  2012. Tanssii Tähtien Kanssa -etusivu / MTV3. Viitattu 11.9.2012.
10. ↑  Ristomatti Ratia lanseeraa ruumisarkkumalliston *Markkinointi & Mainonta*.  30.3.2011. Viitattu 11.9.2012.
11. ↑  Arvonen, Margit: Pikku seikkailija *Iltalehti*.  2.4.2006. Viitattu 6.9.2009.
12. ↑  Tainola, Rita: Ratia näki tyttärensä 15 vuoden jälkeen *Ilta-Sanomat*.  1.8.2007. Viitattu 6.9.2009.
13. ↑  Anu Saagim: Ulkonäkö on auttanut eteenpäin *Iltalehti*.  27.6.2009. Viitattu 6.9.2009.
14. ↑  Moisio, Mikki: Anu Saagim, 47: "Halusin itsenäistyä ja olla vapaa" *plaza.fi*.  23.7.2009. Viitattu 5.9.2009.
15. ↑  Tainola, Rita: Ristomatti Ratia ja Anu Saagim-Ratia eroavat! *Ilta-Sanomat*.  13.2.2016. Viitattu 13.2.2016.
16. ↑  Ristomatti Ratian suuri elämänmuutos – asuu nykyään palvelutalossa merenrannalla: "Olen onnekas, etten ole yksin" *Ilta-Sanomat*.  25.12.2017. Viitattu 25.12.2017.
17. ↑  MTV: Ristomatti Ratia, 77, sairastaa vakavaa muistisairautta *Iltalehti*.  13.10.2018. Viitattu 14.10.2018.
18. ↑  Koroma, Johannes: Laatikkoleikillä miljoonakauppoja.  *Helsingin Sanomat*, 9.1.1973, s. 18. Näköislehden aukeama (tilaajille).
19. ↑  Hovi, Sanna: Laukkuja ja laatikoita, kiukaita ja kumppareita - Mitäpä Ristomatti Ratia ei olisi suunnitellut!.  *Ilta-Sanomat Kaunis koti*, 2011, s. 56–59.

Aiheesta muualla
----------------

* Ratian kotisivu

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa

 |
|  |
| Taiteenala | 
* KulturNav

 |
|  |
| Henkilöt | 
* Uppslagsverket Finland

 |

 |